**Vyhlásenie predkladateľa o rozporoch**

Návrh zákona, ktorým sa mení a dopĺňa zákon č. 321/2014 Z. z. o energetickej efektívnosti a o zmene a doplnení niektorých zákonov a ktorým sa menia a dopĺňajú niektoré zákony sa na rokovanie HSR SR predkladá s rozporom so Slovenským zväzom výrobcov tepla.

**Rozpor:**

V čl. I bode 8 v § 18 odsek 6 sa vypúšťajú slová „ktoré sú pre verejné subjekty záväzné“. Odôvodnenie k bodu 1: Obec a samosprávny kraj sú samosprávne územné jednotky, ktoré v zmysle Ústavy SR samostatne hospodária s vlastným majetkom a so svojimi finančnými prostriedkami. Požiadavka záväznosti vzorovej zmluvy o energetickej efektívnosti pre verejný sektor zasahuje neprimeraným spôsobom do ich zmluvnej slobody a ústavou garantovaného práva na samostatné hospodárenie. Výlučne len zákonom možno určovať podmienky hospodárenia obcí a samosprávnych krajov (čl. 65 ods. 1 Ústavy SR), a teda rozhodne nie prostredníctvom dokumentov, ktoré nemajú povahu ani len podzákonných všeobecne záväzných právnych predpisov či dokonca sú označené ako vzorové dokumenty. V tomto rozsahu možno preto požiadavku záväznosti vzorovej zmluvy považovať za rozpornú s Ústavou SR. Navyše, v tomto prípade nie je ani zrejmé, v akom rozsahu by sa dala vzorová zmluva považovať za záväznú, pretože zmluvu spravidla tvoria aj mnohé ďalšie náležitosti nad rámec podstatných náležitostí predpísaných zákonom, pričom požiadavka záväznosti predpripravenej vzorovej zmluvy by mohla významne obmedziť zmluvnú slobodu prijímateľa energetickej služby v postavení obce alebo samosprávneho kraja. Do úvahy je potrebné vziať aj špecifiká poskytovania garantovaných energetických služieb existujúce v tej-ktorej obci, v tom-ktorom samosprávnom kraji, ktoré možno len s veľkými ťažkosťami (ak vôbec) zohľadniť vo vzorovej zmluve. Navrhujeme preto vypustiť formuláciu o záväznosti vzorovej zmluvy o energetickej efektívnosti pre verejný sektor.

**Stanovisko predkladateľa:**

Návrh zákona upravuje zmluvu o energetickej efektívnosti v rozsahu nutnom pre verejný sektor a pre plnenie požiadaviek metodiky Eurostatu tak, aby sa subjekty verejného sektora, v prípade, že sa chcú vyhnúť vplyvu na limity zadlžovania, ktoré sa na ne vzťahujú, museli riadiť vzorom zmluvy zverejneným podľa tohto zákona. Vychádzajúc zo skúsenosti s PPP projektami, kedy v prípade PPP projektov Eurostat zmluvy posudzuje jednotlivo a rozhoduje, či tieto projekty budú alebo nebudú štatisticky vykazované na súvahe verejnej správy, čo však nie je možné replikovať na veľkom počte oveľa menších zmlúv, viedli k rozhodnutiu, že MF SR pripraví jednotnú vzorovú zmluvu o GES. Eurostat tak posúdi vzorovú zmluvu pripravenú MF SR, a to z hľadiska, či sú riziká v tejto zmluve dostatočne prenesené na poskytovateľa GES a či teda spĺňa podmienky, aby sa záväzky vyplývajúce z takejto zmluvy nezapočítavali do verejného dlhu. Subjekty verejnej správy potom budú povinné používať tento vzor, čím sa predíde tomu, aby Eurostat zvlášť individuálne posudzoval každú zmluvu o GES. Preto sa musí zabezpečiť plný súlad s metodikou Eurostatu vydanou 8. mája 2018, ktorá detailne definuje, čo má zmluva o energetickej efektívnosti obsahovať, aby spĺňala podmienky, ktoré zabezpečia, že sa nebude zvyšovať verejný dlh SR.

Zároveň súhlasíme, že výlučne len zákonom možno určovať podmienky hospodárenia obcí a samosprávnych krajov (čl. 65 ods. 1 Ústavy SR), čomu návrh zákona neodporuje, pretože návrh zákona, teda zákon, ustanovuje záväznosť vzoru zmluvy o energetickej efektívnosti pre verejný sektor. Zmluvná sloboda obcí a vyšších územných celkov nie je návrhom zákona obmedzená, pretože návrh zákona nezakazuje, aby obce uzatvárali aj iné zmluvy, ale uzavretie takýchto zmlúv predstavuje riziko, že sa bude zvyšovať verejný dlh SR.